b'\n_START_ARTICLE_\nEva Marie Saint\n_START_SECTION_\n\xc5\xbdivotopis\n_START_PARAGRAPH_\nEva Marie Saint je ro\xc4\x91ena u Newarku. Nakon zavr\xc5\xa1ene srednje \xc5\xa1kole, studirala je glumu na univerzitetu Bowling Green State. Slijedile su uloge na Broadwayju, radiju i televiziji, sve do filmskog debija 1954. u filmu Na dokovima New Yorka. Film je osvojio \xc4\x8dak 8 Oscara, uklju\xc4\x8duju\xc4\x87i one za najbolji film, glavnog glumca (Marlon Brando), a Saint je debitantski nastup okrunila Oscarom za najbolju sporednu glumicu. Istodobno je dobivala brojna priznanja za njen kazali\xc5\xa1ni i televizijski rad, posebno za TV mjuzikl "Our Town" s Paulom Newmanom i Frankom Sinatrom, te je zaradila usporedbe s velikom glumicom Helen Hayes._NEWLINE_Slijedili su filmovi A Hatful of Rain i Okrug Raintree (oba iz 1957. godine). U Okrugu Raintree, spektaklu o Ameri\xc4\x8dkom gra\xc4\x91anskom ratu, nastupila je uz zvijezde Elizabeth Taylor i Montgomeryja Clifta._NEWLINE_Mo\xc5\xbeda i najpoznatija uloga Eve Marie Saint do\xc5\xa1la je 1959. godine, kada ju je veliki Alfred Hitchcock odabrao za svoj novi film. Triler Sjever-sjeverozapad je bio veliki hit kod publike i kritike, \xc4\x8demu su uvelike doprinijeli i glumci Cary Grant, James Mason te Saint, koja je maestralno odigrala ulogu "fatalne \xc5\xbeene". Hitchcock je inzistirao da se Saint, koja je do tada bila poznata po svojoj bujnoj dugoj kosi, o\xc5\xa1i\xc5\xa1a za ulogu tajne agentice Eve, kako bi se bolje uklopila u ulogu. Tako\xc4\x91er je vje\xc5\xbebala promjenu boje glasa, koji je trebao biti dublji i hrapaviji. _NEWLINE_Eva Marie Saint je, na vrhuncu popularnosti, odlu\xc4\x8dila malo "usporiti" filmsku karijeru, kako bi se mogla posvetiti suprugu i djeci. Od zna\xc4\x8dajnih uloga mogu se spomenuti one u Israel Exodusu (1960., ponovo s Paulom Newmanom), All Fall Down (1962., s Warrenom Beattyjem, Karlom Maldenom i Angelom Lansbury), The Sandpiperu (1965., redatelj Vincente Minnelli, glumci Elizabeth Taylor, Richard Burton i Charles Bronson), kao i u filmovima The Russians Are Coming, The Russians Are Coming i Grand Prix (oba iz 1966. godine)._NEWLINE_Saint se pojavila u brojnim televizijskim serijama, kao \xc5\xa1to su "Taksi", "Slu\xc4\x8dajni partneri", "Frasier", te u nekoliko filmova, od kojih je posljednji Superman: Povratak iz 2006. godine. _NEWLINE_Godine 1990. Saint je dobila nagradu Emmy za ulogu u TV filmu People Like Us. Danas \xc5\xbeivi u Santa Monici, sa suprugom Jeffreyjem Haydenom, s kojim je u braku od 1951. godine.'